મારા બ્લડપ્રેશરમાં ગરબડ થવા માંડી. હું નિયમિત ચૅક કરાવતો હતો. નીચેનું લોહીદબાણ – ડાયોસ્ટોલિક પ્રેશર વધારે રહેતું હતું. મેં દવાઓનો ડોઝ વધાર્યો. કોઈ અસર નહીં. પછી બીજી દવા ઉમેરી. થોડો ફેર પડ્યો. પણ હજુ નિયંત્રણમાં ન હતું. ડોઝ વધુ વધાર્યો. આખરે એ નિયંત્રણમાં આવ્યું. અનેક દવાઓ લઉં ત્યારે બ્લડપ્રેશર કંટ્રોલમાં રહે. છતાં પણ કોઈ વખત નીચેનું 100 સુધી પહોંચી જાય. ગીતાને ચિંતા થાય. હું એને ચિંતા ન કરવાનું કહું પણ મનોમન મને પણ ચિંતા થતી હતી. શરીરમાં કોઈક મોટી ગરબડ છે એની આ બધી જ નિશાનીઓ હતી.